भोपालः 11 लोगों की मौत मामले में 4 नाविक गिरफ्तार, 4 अधिकारी निलंबित  
शुक्रवार तड़के दो नावों के पलटने से 11 लोगों की डूबने से मौत हो गई थी
कर्तव्य में लापरवाही बरतने के आरोप में चार अधिकारी निलंबित किए गए
चार नाविकों को भी किया गया है गिरफ्तार
भोपाल में भगवान गणेश की एक विशाल प्रतिमा के विसर्जन के दौरान शुक्रवार तड़के दो नावों के पलटने से 11 लोगों की डूबने से मौत हो गई थी जिसके चलते चार आरोपी नाविकों को गिरफ्तार कर लिया गया है. इसके साथ ही काम में लापरवाही बरतने के आरोप में चार अधिकारी निलंबित कर दिए गए हैं. उप पुलिस महानिरीक्षक, भोपाल रेंज (शहर) इरशाद वली ने बताया कि गिरफ्तार आरोपियों के नाम आकाश बाथम (25), चंगु बाथम (18), शुभम बाथम (24) एवं अभिषेक बाथम (23) हैं. ये चारों नाविक हैं.
इरशाद वली ने कहा कि इस हादसे के समय काम में लापरवाही बरतने के आरोप में चार अधिकारियों को तत्काल प्रभाव से निलंबित भी किया गया है. इनमें थाना ऐशबाग के एएसआई शिववचन यादव, राजस्व इंस्पेक्टर अनिल गवहाने और भोपाल नगर निगम के दो अधिकारी-फायर अधिकारी साजिद खान और डिप्टी सिटी इंजीनियर आर के सक्सेना शामिल हैं.
शिववचन यादव को घटनास्थल पर ड्यूटी से गैरहाजिर मिलने एवं काम के प्रति लापरवाही प्रदर्शित करने पर उप पुलिस महानिरीक्षक, भोपाल रेंज (शहर) इरशाद वली द्वारा तत्काल प्रभाव से निलंबित कर दिया गया है, जबकि बाकी तीन अधिकारियों को उनके विभागों ने निलंबित किया है. इनकी भी घटना स्थल पर ड्यूटी लगी थी. हालांकि ये तीनों हादसे के वक्त वहां मौजूद थे. इस मामले में इन नावों को चला रहे चार नाविकों के खिलाफ धारा 304 (ए) के तहत जहांगीराबाद पुलिस थाने में मामला दर्ज किया गया है.